《贺新凉 题袁尚统岁朝图，为李枚卿比部》
清代·吴重憙

环诵题图句。正纪年屠维掩茂，我生初度。卅四光阴浮云过，消得春声无数。

那更有童心如故。爆竹阶前轰若市，任黄粱烂熟鼾难足。

浑忘矣，岁云暮。

晨星老辈今何处。爱吾庐流传一卷，断缣零素。风雪宣南三椽屋，几日霜寒冰冱。

却怎把残年勒住。腊鼓已催韶信至，伴回黄转绿中庭树。

婪尾酒，先分付。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。